ราคาทองคำนิวยอร์กปิดร่วง4.7 ดอลลาร์
ภาวะตลาดทองคำนิวยอร์กปิดร่วง4.7ดอลลาร์สหรัฐ เนื่องมาจากนักลงทุนเดินหน้าเทขาย
18 เม.ย. 2556

ภาวะตลาดทองคำนิวยอร์กปิดร่วง4.7ดอลลาร์สหรัฐ เนื่องมาจากนักลงทุนเดินหน้าเทขาย
สัญญาทองคำตลาดนิวยอร์กปิดลบเมื่อคืนนี้ (17 เม.ย.) เนื่องจากนักลงทุนยังคงเทขายทองคำ เพราะมองว่าทั้งตลาดทองคำและตลาดหุ้นไม่ใช่แหล่งการลงทุนที่ปลอดภัยในระยะนี้ จึงหันไปถือครองสกุลเงินดอลลาร์สหรัฐซึ่งมีความปลอดภัยมากกว่า
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 4.7 ดอลลาร์ หรือ 0.34% ปิดที่ 1,382.7 ดอลลาร์/ออนซ์           สัญญาโลหะเงินส่งมอบเดือนพ.ค.ลดลง 32.1 เซนต์ ปิดที่ 23.307  ดอลลาร์/ออนซ์ ส่วนสัญญาโลหะทองแดงส่งมอบเดือนพ.ค.ลดลง 11.85 เซนต์ ปิดที่ 3.1880 ดอลลาร์/ปอนด์          สัญญาพลาตินัมส่งมอบเดือนก.ค.ปิดที่ 1,435.40 ดอลลาร์/ออนซ์ ร่วงลง 15.20 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 661.40 ดอลลาร์/ออนซ์ ร่วงลง 16.80 ดอลลาร์          สัญญาทองคำยังคงปรับตัวลดลงเนื่องจากนักลงทุนเทขายสัญญาทองคำและหันไปถือครองสกุลเงินดอลลาร์ซึ่งนักลงทุนมองว่ามีความปลอดภัยมากกว่าในยามที่ตลาดหุ้นร่วงลงอย่างหนักเช่นนี้
นอกจากนี้ สัญญาทองคำยังร่วงลงหลังจากโกลด์แมน แซคส์ ปรับลดคาดการณ์ราคาทองคำในระยะเวลา 3 เดือนลงมาอยู่ที่ระดับ 1,615 ดอลลาร์/ออนซ์ จากระดับ 1,825 ดอลลาร์/ออนซ์          ส่วนในระยะเวลา 6 เดือนนั้น โกลด์แมน แซคส์ ยังได้ปรับลดคาดการณ์ราคาทองคำลงมาอยู่ที่ระดับ 1,600 ดอลลาร์/ออนซ์ จากระดับ 1,805 ดอลลาร์/ออนซ์ และปรับลดคาดการณ์ราคาทองคำในระยะเวลา 12 เดือนลงมาอยู่ที่ระดับ 1,550 ดอลลาร์/ออนซ์ จากระดับ 1,800 ดอลลาร์/ออนซ์